દૂબઇના દરિયા કિનારે અમેરિકન નેવી દ્વારા ભારતીય માછીમાર ઠાર
-ત્રણ ભારતીયોને ગંભીર ઇજા
-આ ઘટનાની તપાસ થઇ રહી છે ઃ અમેરિકી નૌકા સેના પ્રવક્તા
દૂબઇ/રામેશ્વરમ, તા.17 જુલાઇ, 2012
દૂબઇના દરિયાકિનારે એક નાનકડી ભારતીય બોટ પર અમેરિકી નેવીએ ગોળીબાર કરતાં એક ભારતીય માછીમાર ઠાર થયો હતો અને બીજા ત્રણને ઇજા થઇ હતી એમ યુનાઇટેડ આરબ અમીરાતના અધિકારીએ કહ્યું હતું.
યુનાઇટેડ આરબ અમીરાતના વિદેશ ખાતાના અધિકારી તારિક અહમદ અલ હૈદનને ટાંકીને સ્થાનિક સરકારી ન્યૂઝ એજન્સી 'વામ'એ કહ્યું હતું કે એક ભારતીય માછીમાર માર્યો ગયો હતો અને બીજા ત્રણ ભારતીયોને ઇજા થઇ હતી.
દૂબઇથી નૈૠત્ય ૩૦ કિલોમીટર દૂર સામાન્ય રીતે અમેરિકી જહાજો લાંગરે છે એ વિસ્તાર જાબેલ અલી ખાતે બનેલા આ બનાવની તપાસ યુનાઇટેડ આરબ અમીરાતના અધિકારીઓ કરી રહ્યા છે એમ પણ આ પ્રવક્તાએ વઘુમાં જણાવ્યું હતું.
દરમિયાન, તામિલનાડુના રામેશ્વરમમાં કરૈયુર ફિશરમેન એસોસિયેશનના પ્રમુખ મલૈરાજને કહ્યું કે મરનાર માછીમારને રામનાથપુરમના પેરિયાપટ્ટીનમમાં રહેતા શેખર તરીકે ઓળખી કાઢવામાં આવ્યો હતો. ઇજા પામેલા માછીઓનાં નામ મુનિરાજ, પાનપુવન અને મુરુગન છે. મુનિરાજને ગોળીબારની ઇજાઓ સાથે હૉસ્પિટલમાં દાખલ કરવામાં આવ્યો હતો.
બહેરિન ખાતેની અમેરિકી નૌકા સેનાની ફિફ્‌થ ફ્‌લીટના પ્રવક્તા લેફ્‌ટનંટ ગ્રેડ રાયલસને કહ્યું કે આ ઘટનાની તપાસ થઇ રહી છે. તેમણે વઘુમાં કહ્યું કે માછીમારોની બોટને આગળ નહીં વધવાની ચેતવણી આપ્યા પછી પણ આ બોટ આગળ વધતાં યુએસએનએસ રેફન્નોક તરફથી પોઇન્ટ ફિફ્‌ટી કેલિબરની મશીનગન દ્વારા ગોળીબાર કરવામાં આવ્યો હતો.